CELEX: C2005/193/27
Language: sk
Date: 2005-08-06 00:00:00
Title: Vec C-236/05: Žaloba podaná 30. mája 2005 Komisiou Európskych spoločenstiev proti Spojenému kráľovstvu Veľkej Británie a Severného Írska

6.8.2005   
            
            
               SK
            
            
               Úradný vestník Európskej únie
            
            
               C 193/17
            
         Žaloba podaná 30. mája 2005 Komisiou Európskych spoločenstiev proti Spojenému kráľovstvu Veľkej Británie a Severného Írska
   (Vec C-236/05)
   (2005/C 193/27)
   Jazyk konania: angličtina
   Komisia Európskych spoločenstiev, v zastúpení: Karen Banks, splnomocnená zástupkyňa, ktorá si zvolila adresu na doručovanie v Luxemburgu, podala 30. mája 2005 na Súdny dvor Európskych spoločenstiev žalobu proti Spojenému kráľovstvu Veľkej Británie a Severného Írska.
   Žalobkyňa navrhuje, aby Súdny dvor:
   
               1)
            
            
               vyslovil, že Spojené kráľovstvo si tým, že so značným oneskorením oznámilo údaje požadované podľa článku 19i prvej a tretej zarážky nariadenia Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (1), nesplnilo povinnosti, ktoré mu vyplývajú z týchto ustanovení,
            
         
               2)
            
            
               zaviazal Spojené kráľovstvo nahradiť trovy konania.
            
         Žalobné dôvody a hlavné tvrdenia
   Ustanovenia článku 19i nariadenia č. 2847/93 požadujú od členských štátov, aby Komisii prostredníctvom počítačového prenosu v stanovenej lehote oznámili určité údaje. Je nevyhnutné, aby Komisia mala tieto údaje k dispozícii s cieľom riadiť a rozvíjať spoločnú politiku rybolovu predovšetkým s ohľadom na zachovanie, riadenie a využívanie živých vodných zdrojov.
   Spojené kráľovstvo oznámilo údaje požadované článkom 19i za roky 1999, 2000, 2001, 2002 a 2003 so značným oneskorením. Lehoty pre rok 2004 neboli dodržané a doteraz neboli poskytnuté údaje za rok 2005. Komisia preto tvrdí, že Spojené kráľovstvo porušuje svoje povinnosti podľa vyššie uvedeného ustanovenia nariadenia č. 2847/93.
   
      (1)  Ú. v. ES L 261, 20.10.1993, s. 1